《广陵山光寺夜集留别黄材昆仲》
宋代·贺铸

维舟山光步，却顾广陵城。
十里春风外，夹津芳草生。
渔篷衔尾来，愧尔故人情。
更卜连床语，神房温且清。
语阑夜自久，泪烛剪复明。
撤樽兀相视，酸涕流金缨。
我本山海士，误遭时网婴。
出身两纪余，何等为浮名。
矧此一分首，几年当合并。
离忧如惊澜，荡潏未易平。
疏亲系远迩，斯言出荒伧。
音邮无禁限，勤访白云兄。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。